钦定古今图书集成/明伦汇编/闺媛典/第074卷 > 危大姐
## 钦定古今图书集成/明伦汇编/闺媛典/第074卷 > 危大姐

按《汝宁府志》：“危大姐，真阳危世文女。许聘邑人段我
用子华黼黼以摘枣，坠伤左足，其父请辞婚，曰：‘儿不
幸折足，已成废人，愿更择佳配，勿忍辱公女也’。女时
年十四，闻之即泣语其母曰：‘天作婚姻，一言已定。婿
之不幸，吾之命也。即贫富好丑，愿生死以之’。”后黼寻
亡，痛哭欲往吊，其父兄止之，不果行。乃请以生平女
红及遣嫁衣饰，悉以归段。其母曰：“此物尚可留为异
日用，何必悉归之？”女曰：“段子不再起，吾物可再用乎？”
遂登楼自缢。母急救之，已无及矣。天启三年闻于朝，
诏建坊旌闾。